Dryžasis tunas
Dryžasis tunas (Katsuwonus pelamis) – skumbrinių (Scombridae) šeimos žuvų rūšis, priklausanti prie tunų. Kūnas ~80 cm ilgio (didžiausias – 110 cm), sveria iki 34,5 kg. Žuvis pailga, apskrita. Nugarinis pelekas su 14–16 spyglių. Nugara tamsiai purpuriškai mėlyna, šonų apačia ir pilvas sidabriniai, per kūną eina 4–6 ryškūs tamsūs dryžiai. Dryžasis tunas gyvena viso pasaulio atogrąžų ir šiltuose vidurinių platumų jūriniuose vandenyse (išskyrus Juodąją jūrą), pelagialėje iki 260 m gylio. Mailius laikosi 15–30 °C šilumos vandenyse. Laikosi būriais, plaukioja šokinėdami šalia vandens paukščių, ryklių, banginių. Išgyvena iki 12 metų. Maitinasi kitomis žuvimis, vėžiagyviais, galvakojais ir kitais moliuskais, dažnas kanibalizmas. Dryžasis tunas – svarbi verslinė žuvis. Parduodama šviežia, konservuota, šaldyta, džiovinta, rūkyta. Didžiausius dryžųjų tunų laimikius sugauna Maldyvai, Prancūzija, Ispanija, Malaizija, Šri Lanka, Indonezija. 2018 m. sugauta 3,2 mln. tonų dryžųjų tunų. Iliustracija Dryžųjų tunų laimikis Indonezijoje Džiovinami dryžieji tunai Madeiroje Japoniškas patiekalas katsuo no tataki iš dryžojo tuno